钦定古今图书集成/明伦汇编/官常典/第483卷 > 李弼
## 钦定古今图书集成/明伦汇编/官常典/第483卷 > 李弼

按《周书》本传，“弼字景和，辽东襄平人也。六世祖根，慕
容垂黄门侍郎。祖贵丑，平州刺史。父永，大中大夫，赠
凉州刺史。弼少有大志，膂力过人。属魏室丧乱，语所
亲曰：‘丈夫生世，会须履锋刃，平寇难、安社稷，以取公
名。安能碌碌依阶资，以求荣位乎？魏永安元年，尔朱
天光辟为别将，从天光西讨，破赤水蜀，以功拜征卤’”
将军，封石门县伯，邑五百户。又与贺拔岳讨万俟丑
奴、万俟道洛、王庆云，皆破之。弼恒先锋陷阵，所向披
靡，贼咸畏之，曰：“莫当李将军前也。”天光赴洛，弼因隶
侯莫陈悦为大都督，加通直散骑常侍。太昌初，受清
水郡守、恒州大中正。寻除南秦州刺史。随悦征讨，屡
有克捷。及悦害贺拔岳，军停陇上。太祖自平凉进军
讨悦。弼谏悦曰：“岳既无罪而公害之，又不能抚纳其
众，使无所归。宇文夏州收而用之，得其死力，咸云为
主将报仇，其意固不小也。今宜解兵谢之，不然，恐必
受祸。”悦惶惑，计无所出。弼知悦必败，乃谓所亲曰：“宇
文夏州才略冠世，德义可宗。侯莫陈公智小谋大，岂
能自保。吾等若不为计，恐与之同至族灭。”会太祖军
至，悦乃弃秦州南出，据险以自固。翌日，弼密通使太
祖，许背悦来降。夜，弼乃勒所部云：“侯莫陈公欲还秦
州，汝等何不束装？”弼妻，悦之姨也，特为悦所亲委，众
咸信之。人情惊扰，不可复定，皆散走，争趣秦州。弼乃
先驰据城门以慰辑之，遂拥众以归太祖，悦由此遂
败。太祖谓弼曰：“公与吾同心，天下不足平也。”破悦，得
金宝奴婢，悉以好者赐之。仍令弼以本官镇原州。寻
拜秦州刺史。太祖率兵东下，征弼为大都督，领右军，
攻潼关及回洛城，克之。大统初，进位仪同三司、雍州
刺史。寻又进位骠骑大将军、开府仪同三司。从平窦
泰，先锋陷敌，斩获居多。太祖以所乘骓马及窦泰所
著牟甲赐弼。又从平弘农。与齐神武战于沙苑，弼率
军居右，而左军为敌所乘。弼呼其麾下六十骑，身先
士卒横截之，贼遂为三，因大破。以功拜特进，爵赵郡
公，增邑一千户。又与贺拔胜攻克河东，略定汾、绛。四
年，从太祖东讨洛阳，弼为前驱。东魏将莫多娄贷文
率众数千奄至谷城，弼倍道而前，遣军士鼓噪，曳柴
扬尘。贷文以为大军至，遂遁走。弼追蹑之，掳其众，斩
贷文，传首大军所。翌日，又从太祖与齐神武战于河
桥。每入深陷阵，身被七创，遂为所获。围守数重，弼佯
若创重，殒绝于地，守者稍懈。弼睨其傍有马，因跃上
西驰得免。五年，迁司空。六年，侯景据荆州，弼与独孤
信御之，景乃退走。九年，从战邙山，转太尉。十三年，侯
景率河南六州来附，东魏遣其将韩辄围景于颍川。
太祖遣弼率军援景，诸将咸受弼节度。弼至，轨退，王
思政又进据颍川，弼乃引还。十四年，北稽胡反，弼讨
平之。迁太保，加柱国大将军。魏废帝元年，赐姓徒何
氏。太祖西巡，令弼居守，后事皆谘禀焉。六官建，拜太
傅、大司马。属茹茹为突厥所逼，举国请降，弼率前军
迎之，给前后部羽葆鼓吹，赐杂彩六千段。及晋公护
执政，朝之大事，皆与于谨及弼等参议。孝闵帝践祚，
除太师，进封赵国公，邑万户。前后赏赐累巨万。弼每
率兵征讨，朝受令，夕便引路，不问私事，亦未尝宿于
家。其忧国忘身，类皆如此。兼复性沉雄，有深识，故能
以功名终。元年十月，薨于位，年六十四。世宗即日举
哀，比葬，三临其丧，发卒穿冢，给大辂、龙旗，陈军至于
墓所。谥曰“武。”寻追封魏国公，配食太祖庙庭。